Un copil de opt ani a murit în timpul orei de sport, la o școală din comuna Putineiu, județul Teleorman. Elevului i s-a făcut rău la începutul orei, a leșinat și nu a mai putut fi resuscitat, relatează Agerpres.

Potrivit inspectorului general școlar Valeria Gherghe, incidentul s-a petrecut în primele minute ale orei, minorul nefiind supus efortului fizic.

"La începutul orei de sport a leșinat. A fost dus la cabinetul medical. Apoi a fost dus la spital de părinți cu salvarea chemată de scoală. Înțeleg că a făcut stop cardiorespirator. Este deschisă o ancheta la nivelul școlii. Deschidem o anchetă și la Inspectoratul Școlar Județean, în funcție de concluziile autopsiei și ale poliției. Nu este vorba de efort fizic", a declarat, pentru AGERPRES, Valeria Gherghe.

Potrivit, purtătorului de cuvânt al IPJ Teleorman, Teodora Dragole, în cauză s-a întocmit dosar penal pentru moarte suspectă, urmând "să se propună soluție prin parchet".